2018/0224 (COD)

KOMISIJAS PAZIŅOJUMS EIROPAS PARLAMENTAM,



ko izstrādā atbilstīgi Līguma par Eiropas Savienības darbību 294. panta 6. punktam,



par

Padomes nostāju par Eiropas Parlamenta un Padomes regulas pieņemšanu par pētniecības un inovācijas pamatprogrammas “Apvārsnis Eiropa” izveidi un dalības un rezultātu izplatīšanas noteikumiem

(Dokuments attiecas uz EEZ)

1.Priekšvēsture

Priekšlikuma nosūtīšana Eiropas Parlamentam un Padomei (dokuments COM(2018) 435 final – 2018/0224 COD) 2018. gada 7. jūnijs Padomes vienošanās par daļējo vispārējo pieeju 2018. gada 30. novembris Triloga datums (vienošanās par kopīgu izpratni) 2019. gada 19. marts Daļējās provizoriskās kompromisa vienošanās (kopīgas izpratnes) apstiprināšana Pastāvīgo pārstāvju komitejā 2019. gada 27. marts Eiropas Parlamenta nostājas pirmais lasījums (ietverot kopīgo izpratni) 2019. gada 17. aprīlis Trilogs (vienošanās par galīgo tekstu) 2020. gada 10.–11. decembris Eiropas Parlamenta ITRE komitejas balsojums par kompromisa vienošanās apstiprināšanu 2020. gada 17. decembris Politiskā vienošanās Pastāvīgo pārstāvju komitejā 2020. gada 18. decembris Padomes nostājas pieņemšana pirmajā lasījumā 2021. gada 16. marts

2.Komisijas priekšlikuma mērķis

Programma “Apvārsnis Eiropa” atbilst Komisijas prioritātēm, kas noteiktas tās Nodarbinātības, izaugsmes, taisnīguma un demokrātisko pārmaiņu programmā, un globālpolitiskajām prioritātēm (ilgtspējīgas attīstības mērķiem).

Programma stiprinās Savienības zinātniski tehnisko bāzi, lai palīdzētu risināt pašreizējās un gaidāmās globālās problēmas un veicināt zaļo un digitālo pārkārtošanos un atveseļošanos no koronavīrusa pandēmijas, vienlaikus cenšoties sasniegt ilgtspējīgas attīstības mērķus (IAM). Tajā pašā laikā programma briedēs Savienības un tās rūpniecības konkurētspēju. “Apvārsnis Eiropa” palīdzēs īstenot Savienības stratēģiskās prioritātes un atbalstīs Savienības politikas izstrādi un īstenošanu. “Apvārsnis Eiropa” sekmēs izcilu zinātnisko rezultātu pārvēršanu inovācijā, kas jūtami labvēlīgi ietekmēs Eiropas ekonomiku un pilsoņu dzīves kvalitāti, un radīs jaunus tirgus, kas prasa augsti kvalificētu darbaspēku.

3.Piezīmes par Padomes nostāju

Padomes nostāja pilnīgi atspoguļo trilogos panākto vienošanos. Svarīgākās ieviestās izmaiņas salīdzinājumā ar Komisijas priekšlikuma tekstu:

–Programmas uzbūve. Ierosinātās kopas “Iekļaujoša un droša sabiedrība” sadalīšana kopās “Kultūra, jaunrade un iekļaujoša sabiedrība” un “Civilā drošība sabiedrībai”. Vārda “kosmoss” iekļaušana kopā “Digitalizācija, rūpniecība un kosmoss” un kopas nosaukuma maiņa “Pārtika, bioekonomika, dabas resursi, lauksaimniecība un vide”. Līdzīgi – arī trīs pīlāru nosaukumu maiņa virsrakstos “Zinātnes izcilība”, “Globālās problēmas un Eiropas rūpniecības konkurētspēja” un “Inovatīva Eiropa”. Mainot Īpašās programmas lēmuma juridisko pamatu, pielikums par Eiropas Inovācijas un tehnoloģijas institūtu (EIT) tika pārcelts no Īpašās programmas lēmuma uz Pamatprogrammas regulu.

–Dalības paplašināšana un izcilības izplatīšana. Apsvērumā, kas attiecas uz sadaļas “Dalības paplašināšana un izcilības izplatīšana” budžetu, noteikts, ka tam jābūt vismaz 3,3 % no programmas kopējā budžeta. Ir arī jauna “paplašināšanas valstu” definīcija, kā arī dalībvalstu saraksts kādā pantā.

–Eiropas Inovācijas padome. Pilnvaru paplašināšana attiecīgajā pantā un apsvērumā par EIC Accelerator atbalstu tikai dotāciju veidā MVU, ieskaitot jaunuzņēmumus. EIP jautājumos Komisija izdeva deklarāciju par EIC Accelerator budžeta izpildi.

–Uzdevumi un partnerības. Piecu iespējamo uzdevumu jomu un 8 institucionalizētu partnerību jomu saraksta iekļaušana pamatprogrammas pielikumā un “starpposma izvērtēšana”. Bez tam budžeta maksimālās summas palielinājums uzdevumu izpildei un partnerībām.

–Atalgojums. Apsvērums, kurā atzīts, ka Eiropā pastāv atalgojuma atšķirības, un dalībvalstis mudinātas veikt pasākumus, kas pētniekiem nodrošinātu pievilcīgas algas.

–Programmas “Apvārsnis Eiropa” pieskaņošana 2021.–2027. gada daudzgadu finanšu shēmas (DFS) ilgumam. Norma, kas programmas ilgumu pieskaņo 2021.–2027. gada daudzgadu finanšu shēmai.

–Bioloģiskā daudzveidība. Apsvērums, kurā noteikti specifiski mērķi bioloģiskās daudzveidības jomā.

–Atpakaļejoša spēka klauzula. Lai nodrošinātu programmas īstenošanas nepārtrauktību, regula jāpiemēro ar atpakaļejošu spēku no 2021. finanšu gada sākuma un tai jāstājas spēkā steidzami. Pienācīgi pamatotos gadījumos, kas norādīti finansēšanas lēmumā, saskaņā ar regulu atbalstītās darbības un to pamatā esošās izmaksas no 2021. gada 1. janvāra var uzskatīt par attiecināmām pat tad, ja tās ir īstenotas un radušās pirms dotācijas pieteikuma iesniegšanas.